text: «Bele pucele», çou dist sains Alessins,
   «Se or eusse tant Damediu servi,
   PageV01P250
   Que jou peusse les sains souner oir,
   Dont fuisse liés, si seusse de fi
   Que m'ame eust son liu em paradis.
   Si recouvrast vers Damediu merci.»
   A icele eure que li sains hom le dist,
   Li saint commencent tout ensanle a ferir.
   Soutient a force, la cités retentist;
   N'i avoit saint, tant soit grans ne petis.
   Ne sont plus cler que onques mais ne fist.
   Ains que il muire les a bien cler ois.
   «Bele pucele», çou dist sains Alessis,
   "oiés les sains, le Damediu merci.
   Ma fins aproce, dont je ne puis garir.
   Qui a tous homes fait tous avoirs guerpir.
   Sans les aumosnes, con ne's en puet tollir.
   Vois ci mes palmes que j'ai a tout l'espi:
   De Jersalem l'aportai quant jou ving;
   Bien sont gardées jusqu'au jour de ma fin.
   A mon cavet, quant jou iére enfouis.
   M’en faites crois et as piés autresi:
   Dius pensera del croistre et del tehir;
   L'anoncemens d'un angle le m'a dit.
   Jou ne sui mie de mout lointaing pais,
   Quant mi parent seront al sevelir,
   Si ert mes pére et ma mére autresi,
   Et une espouse que jou ai deguerpi.»
   Ot le la bele, si jeta un souspir.
   «E Dius!» dist ele, «jou quic c’est mes amis!
   Sire,» dist ele, «sont il bien lonc de ci?
   Mandas lors tu par mes qui lor desist?»
   Ne pot parler, s'est transis l'esperis:
   Donc fut dolente que plus ne l'ot enquis.
   Li bons serjans, qui tant jour l’ot servi.
   Il va au pére, si li a tantost dit:
   «Sire, dist il, mors est li pelerins.
   Ma damoisele l’a fait ensevelir.»
  